De Mörike

Friehling lassd sei blaues Band,

so hat de Mörike sei Gedicht genannt,

desweeje iss ess a ganz normal,

jò, ich bahaupde a global,

dass ma sich so manchi Stunn,

rischdisch sehnt nòh warmer Sunn.

De Winder war nitt scheen gewähn,

weenisch Schnee, nur immer Rään,

die Daache trieb, stockdunkel frieh,

das haud durchenanner die ganz Schemie.

Unn weil ich wirklich läädisch bin,

soll jetzde dòmit Schluss mòl sinn,

lass fladdere dei blaues Band,

mir juggd´s nämlich schun in dà Hand,

denn drauße in meim große Gaade,

dutt Awett in Hüll´ unn Füll´ schun waade,

dò iss nix meh mit Ausgang unn schnerre,

jetzt muss de Gaade gehäggeld werre,

gesähd unn gepflanzt werd hinnenòh,

unn dann iss schun de Summer dò!

Was hann ich doch alles so scheen gemacht,

was iss das fier e Bliedepracht,

Sefriedehääd ziehd durch mei Gemied,

jetzt wo alles so doll bliehd,

ohne Alkohol unn Suff,

kumme Gliggsgefiehle uff,

die linde Lüfde mache mich satt,

unn, de Mörike hat Recht gehatt!

Helga Wolfram-Drumm